REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/248-15

4. jun 2015. godine

B e o g r a d

ZAPISNIK

SA 51. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 4. JUNA 2015. GODINE

Sednica je počela u 11,05 časova.

Sednicom je predsedavao Zoran Babić, predsednik Odbora.

Sednici su prisustvovali članovi Odbora: Katarina Rakić, Aleksandar Marković (pristupio tokom razmatranja druge tačke dnevnog reda), Milisav Petronijević, Borislav Stefanović, Saša Maksimović, Veroljub Matić, Obrad Isailović, Dušica Stojković, Darko Laketić i Dragana Barišić.

Sednici su prisustvovali zamenici odsutnih članova Odbora: Srđan Kružević, zamenik Petra Petrovića, Mira Petrović, zamenik Milana Krkobabića i Ljiljana Malušić, zamenik Ljubiše Stojmirovića.

Sednici su prisustvovale i Zlatiborka Andrejić, sekretar Fiskalnog saveta Republike Srbije i Jana Ljubičić, generalni sekretar Narodne skupštine.

Sednici nisu prisustvovali članovi Odbora: Petar Petrović, Olgica Batić, Milan Krkobabić, Đorđe Milićević, Snežana Malović i Ljubiša Stojmirović.

Na predlog predsednika, Odbor je većinom glasova utvrdio sledeći

D n e v n i r e d:

1. Razmatranje zahteva Fiskalnog saveta za davanje saglasnosti za dodatno radno angažovanje lica po osnovu ugovora o privremenim i povremenim poslovima (21 broj 112-1508/15 od 1. juna 2015. godine);
2. Razmatranje Predloga odluke o unutrašnjem redu u zgradi Narodne skupštine;
3. Razno.

**Prva tačka dnevnog reda**: Razmatranje zahteva Fiskalnog saveta za davanje saglasnosti za dodatno radno angažovanje lica po osnovu ugovora o privremenim i povremenim poslovima (21 broj 112-1508/15 od 1. juna 2015. godine)

Zlatiborka Andrejić, sekretar Fiskalnog saveta, obrazložila je prisutnim članovima i zamenicima članova Odbora, zahtev koji je podnet u skladu sa članom 6. stav 3. Zakona o izmenama i dopunama Zakona o budžetskom sistemu i Odlukom Odbora o postupku za pribavljanje saglasnosti za zasnivanje radnog odnosa sa novim licima i dodatno radno angažovanje u službama Narodne skupštine i nezavisnih državnih organa i organizacija, 21 Broj: 112-2043/14, od 20. juna 2014. godine, kojim je zatražena saglasnost za dodatno radno angažovanje sedam lica sa visokom stručnom spremom, po osnovu ugovora o privremenim i povremenim poslovima, za obavljanje stručnih poslova iz delokruga rada Fiskalnog saveta i to za pet lica, počev od 26. juna 2015. godine, kojima se na taj način produžavaju ugovori na koje je Odbor već dao saglasnost i za dva lica, po potrebi, prilikom izrade ocene Fiskalne strategije i budžeta za 2016. godinu. U nastavku je istakla da je od ukupno osam sistematizovanim radnih mesta sa 17 izvršilaca, u Fiskalnom savetu zaposleno ukupno sedam lica i to četiri izvršioca i tri člana Fiskalnog saveta.

Na pitanje Borislava Stefanovića, člana Odbora, za koje konkretno poslove će navedena lica biti angažovana, sekretar Fiskalnog saveta je pojasnila da su pet lica kojima će odobravanjem ovog zahteva biti produženi ugovori, lica sa visokom stručnom spremom-diplomirani ekonomisti, sa manje godina radnog iskustva, i da će ta lica kao i do sada biti angažovana za prikupljanje podataka od značaja za izradu izveštaja koje Fiskalni savet priprema, ocene zakona i sl. dok će prilikom izrade ocene Fiskalne strategije i budžeta za 2016. godinu biti angažovana dva lica ad hoc, takođe sa visokom stručnom spremom ali i sa adekvatnim iskustvom za obavljanje takvih vrsta poslova.

Na predlog predsednika, Odbor je jednoglasno prihvatio zahtev i doneo zaključak o davanju saglasnosti Fiskalnom savetu za dodatno radno angažovanje sedam lica u Stručnim službama Fiskalnog saveta, po osnovu ugovora o privremenim i povremenim poslovima.

**Druga tačka dnevnog reda**: Razmatranje Predloga odluke o unutrašnjem redu u zgradi Narodne skupštine

Jana Ljubičić, generalni sekretar Narodne skupštine, obrazložila je Predlog odluke o unutrašnjem redu u zgradi Narodne skupštine koji je Odboru podnela 3. juna 2015. godine. Kako je istakla, Predlogom odluke menja se Odluka o unutrašnjem redu u zgradi Narodne skupštine iz 1994. godine, sa dopunom Odluke iz 2006. godine, jer se pomenuta odluka kao i uputstvo za njeno sprovođenje, koje je doneto takođe 1994. godine i dopunjeno 2006. godine, odnose na unutrašnji red u zgradi Narodne skupštine u ulici Kralja Milana. Kako Narodna skupština od 2006. godine koristi i zdanje na Trgu Nikole Pašića, bilo je neophodno doneti akt koji bi na jedinstven način regulisao unutrašnji red u oba objekta. Predlogom odluke se u najširem smislu uređuje unutrašnji red u obe zgrade Narodne skupštine, tako što je propisana detaljnija procedura u vezi sa ulaskom lica u objekte. Osim službenih poseta, predviđene su i individualne i grupne posete radi upoznavanja skupštinske baštine, praćenja rada na sednici Narodne skupštine sa galerije i dr. Takođe je posebna pažnja posvećena korišćenju radnih i drugih prostorija u objektima, naročito u Domu Narodne skupštine. Predlog odluke, kako je dalje navela, je usklađen sa Odlukom o trajnoj legitimaciji i Odlukom o korišćenju prostora za parkiranje vozila oko zgrade Narodne skupštine. Takođe, generalni sekretar je istakla da je Predlogom odluke predviđeno i donošenje uputstva za njeno sprovođenje, kojim će se detaljnije urediti pojedina rešenja a pre svega: izgled, sadržina i obrazac propusnica za ulazak u objekte, prijem stranaka i drugih lica i obezbeđenje prostorija u objektima. Posebno je istakla da je Predlog odluke sačinjen u saradnji sa kabinetom predsednika Narodne skupštine i Službom obezbeđenja koja je ovom odlukom ovlašćena za održavanje reda u zgradi i na prostoru oko zgrade Narodne skupštine i koja je primerima iz prakse doprinela adekvatnim rešenjima koja su obuhvaćena ovim predlogom. Takođe, napomenula je da je u pripremi i predlog odluke o akreditaciji i uslovima za rad predstavnika sredstava javnog informisanja u Narodnoj skupštini.

Borislav Stefanović, član Odbora, predložio je da se u tački 6. Predloga odluke, izvrši izmena vezano za nabrajanje lica koja mogu da uđu u zgradu Narodnu skupštinu, osim narodnih poslanika, tako što bi se prednost prilikom nabrajanja tih lica dala građanima Republike Srbije. Takođe, na njegovo pitanje da li se predlogom odluke o akreditaciji i uslovima za rad predstavnika sredstava javnog informisanja u Narodnoj skupštini, koji se priprema, vrše određene izmene u vezi sa procedurama koje su do sada važile, generalni sekretar je pojasnila da se navedenim predlogom ne vrše bitnije izmene od onoga što je već bilo predviđeno, već da je zamisao predlagača bila da se formalno donese akt kojim bi se ova materija regulisala.

Na predlog predsednika, Odbor je većinom glasova doneo Odluku o unutrašnjem redu u zgradi Narodne skupštine, u predloženom tekstu, sa izmenom koju je predložio Borislav Stefanović.

**Treća tačka dnevnog reda**: Razno

Povodom ove tačke dnevnog reda nije bilo predloga ni diskusije.

Sednica je završena u 11,25 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Zoran Babić